I. Šimko, minister vnútra SR: (2002-05-21):
Materiál bol dňa 19. marca tohto roku prerokovaný vládou Slovenskej republiky, ktorá ho schválila a odporučila do ďalšieho legislatívneho procesu. Vážené panie poslankyne, vážení páni poslanci, prosím, aby ste návrh zákona podporili tým, že ho posuniete do druhého čítania v tejto chvíli. Ďakujem pekne. J. Migaš, predseda NR SR: Ďakujem, pán minister, nech sa páči, zaujmite miesto určené pre navrhovateľov. Poprosil by som spravodajcu, ktorého určil navrhnutý gestorský, ústavnoprávny výbor, pána poslanca Petra Brňáka, aby predniesol stanovisko výboru. Nech sa páči. P. Brňák, poslanec: Vážený pán predseda, vážený pán minister, vážená Národná rada, najskôr si dovolím jednu procedurálnu poznámku. Zdá sa mi, že nejako rokujeme v rámci tohto parlamentu od buka do buka. Dnes ráno sme dostali nejaký návrh pokračovania programu, ktorý sa tu absolútne nerešpektuje, a skáčeme z jedného bodu na druhý. Chcem sa opýtať, pán predseda, to je na základe akého ustanovenia rokovacieho poriadku, že takto robíte? Nehovorím už ani o tom, že vlastne nebývalo zvykom v tomto parlamente aby ten, kto bol určený za spravodajcu, bol nejakým náhlym spôsobom vymenený predsedajúcim. Veď to je, to je bordel, bordel na kolieskach, a nie parlamentný zbor, pán predseda. Pokiaľ ide o podanie spravodajského stanoviska k tomuto bodu, bol som splnomocnený ústavnoprávnym výborom, aby som v rámci tohto prvého čítania podal spravodajské stanovisko. Vážená Národná rada, dovoľte mi, aby som v súlade s ustanovením § 73 ods. 1 zákona Národnej rady Slovenskej republiky o rokovacom poriadku NR SR v znení neskorších predpisov vystúpil na rokovaní Národnej rady Slovenskej republiky v prvom čítaní o vládnom návrhu zákona, ktorým sa dopĺňa zákon Národnej rady Slovenskej republiky č. 328/1996 Z. z., ktorým sa ustanovujú nové sídla a obvody súdov, a o zmene a doplnení niektorých zákonov, tlač 1473. Konštatujem, že predmetný návrh spĺňa po formálno-právnej stránke všetky náležitosti, ktoré sú uvedené v ustanovení § 67 a § 68 zákona NR SR o rokovacom poriadku v znení neskorších predpisov ako i náležitosti určené v legislatívnych pravidlách. Vzhľadom na oprávnenia, ktoré pre mňa ako pre spravodajcu výboru vyplývajú z § 73 zákona o rokovacom poriadku v znení neskorších predpisov, odporúčam, aby sa Národná rada Slovenskej republiky uzniesla v zmysle § 73 ods. 3 písmena c) rokovacieho poriadku Národnej rady Slovenskej republiky v znení neskorších predpisov na tom, že po rozprave odporučí predmetný návrh prerokovať v druhom čítaní. Zároveň odporúčam, aby ako výbory na prerokovanie tohto návrhu v druhom čítaní boli určené Ústavnoprávny výbor Národnej rady Slovenskej republiky, Výbor Národnej rady Slovenskej republiky pre hospodárstvo, privatizáciu a podnikanie a Výbor Národnej rady Slovenskej republiky pre obranu a bezpečnosť s tým, že gestorskú úlohu bude plniť ústavnoprávny výbor. Zároveň navrhujem, aby predmetné výbory prerokovali uvedený návrh do 30 dní a gestorský do 32 dní od jeho prerokovania v prvom čítaní na schôdzi Národnej rady Slovenskej republiky. Ďakujem, to je všetko. J. Migaš, predseda NR SR: Ďakujem, pán spravodajca, nech sa páči, zaujmite miesto určené pre spravodajcov. K vašej poznámke len toľko: Žiadam poslancov, ktorí sú určení ako spravodajcovia a nie sú ospravedlnení, aby sedeli v rokovacej miestnosti a boli pripravení dávať stanoviská. Pokiaľ ide o to prenesenie niektorých bodov, je to spojený s tým, že pán podpredseda vlády Fogaš je v zahraničí a pán minister Magvaši, ktorý je namiesto neho určený náhradník, prijíma komisára Európskej únie. Vyhovel som tomuto listu a požiadavke vlády, aby som tieto body presunul, keď budú prítomní členovia vlády, musia ich predniesť, a nie ja sám, pán spravodajca. Takže toľko k vašej poznámke. Otváram všeobecnú rozpravu o tomto bode programu. Pýtam sa, kto sa do rozpravy hlási ústne, pretože písomne sa neprihlásil nikto. Nie je to tak. Uzatváram možnosť prihlásiť sa do rozpravy. Vyhlasujem rozpravu o tomto bode programu za skončenú. Keďže neboli nejaké pripomienky alebo iné návrhy, prerušujem rokovanie o tomto bode programu. Budeme hlasovať podľa dohody. Budeme pokračovať prvým čítaním o vládnom návrhu zákona, ktorým sa dopĺňa zákon Slovenskej národnej rady č. 189/1992 Zb. o úprave niektorých pomerov súvisiacich s nájmom bytov a s bytovými náhradami v znení zákona č. 484/2001 Z. z. Vládny návrh zákona ste dostali ako tlač 1522, návrh na pridelenie vládneho návrhu zákona na prerokovanie výborom Národnej rady máte v mojom rozhodnutí pod číslom 1741. Vládny návrh zákona uvedie minister vnútra Slovenskej republiky Ivan Šimko, nech sa páči.